《女贫苦难妍》
宋代·洪迈

女贫苦难妍，士贫苦难高。
了知论此者，不识一切豪。
此身百斛论，流俗欲手操。
宁当舍其中，局促计所遭。
颇疑有若人，肮脏栖蓬蒿。
考槃一丘壑，光景不可韬。
斯人不我忘，空复逾垣逃。
轩裳亦云华，唾去如腹臊。
哀哉夸毗子，扰扰冠猿猱。
恬无齐世心，闵默死滔滔。
朅来事斗禄，挽仰身桔槔。
一官戏人间，几何非餮饕。
谁言眷此帻，掷去轻秋毫。
区区欲骄士，一哭嗟儿曹。

作者简介：洪迈（1123——1202），南宋饶州鄱阳（今江西省上饶市鄱阳县）人，字景卢，号容斋，又号野处。洪皓第三子。官至翰林院学士、资政大夫、端明殿学士，副丞相、封魏郡开国公、光禄大夫。卒年八十，谥“文敏”。配张氏，兵部侍郎张渊道女、继配陈氏，均封和国夫人。南宋著名文学家。